Illum, f'isem il-Kunsill, ir-rappreżentanti permanenti għall-UE approvaw emendi mmirati għar-regoli tal-UE dwar is-swieq kapitali maqbula b'mod proviżorju mal-Parlament Ewropew il-ġimgħa li għaddiet biex jappoġġaw l-irkupru ekonomiku mill-kriżi tal-COVID-19. In-negozjati dwar l-hekk imsejjaħ Pakkett ta' Rkupru tas-Swieq Kapitali ħadu prijorità ewlenija fil-Kunsill u f'taħdidiet bejn il-koleġiżlaturi tal-UE sabiex jingħata appoġġ immedjat għall-irkupru ekonomiku billi jiġi ffaċilitat l-aċċess għal finanzi lill-kumpaniji tal-UE u, b'mod partikolari, l-SMEs. Il-Kunsill u l-Parlament laħqu ftehim inqas minn ħames xhur wara l-preżentazzjoni tal-proposta leġiżlattiva mill-Kummissjoni Ewropea f'Lulju. Il-bidliet leġiżlattivi jinkludu emendi għad-direttiva dwar is-swieq fl-istrumenti finanzjarji (MiFID) II, ir-regolament dwar il-prospett u l-qafas tal-UE għat-titolizzazzjoni. Għal irkupru ekonomiku rapidu u sostenibbli mill-kriżi tal-COVID-19 jeħtieġ li nsaħħu l-investimenti pubbliċi u privati. Il-Pakkett ta' Rkupru tas-Swieq Kapitali ser jagħti kontribuzzjoni kbira għal dan il-għan. Il-pakkett jagħmilha aktar faċli għas-swieq kapitali biex jappoġġaw l-irkupru ekonomiku. Huwa ser jiffaċilita r-rikapitalizzazzjoni tal-kumpaniji, jappoġġa s-self mill-banek u jagħti spinta lill-investiment fl-ekonomija filwaqt li jżomm livelli għoljin ta' protezzjoni tal-investituri. Olaf Scholz, Ministru Federali għall-Finanzi u Viċi Kanċillier tal-Ġermanja Bidliet għar-reġim tal-MiFID II Bħala parti mill-emendi għar-regoli tal-MiFID II, il-Kunsill u l-Parlament qablu li jissimplifikaw ir-rekwiżiti ta' informazzjoni b'mod immirat, pereżempju dwar l-iżvelar tal-ispejjeż u l-imposti. Dawn l-emendi ser jiffaċilitaw il-forniment ta' servizzi ta' investiment u l-investiment fl-ekonomija tal-UE mingħajr ma jikkompromettu l-protezzjoni tal-investituri. Barra minn hekk, intlaħaq qbil dwar eżenzjoni mmirata biex il-banek u d-ditti finanzjarji jkunu jistgħu jiġbru flimkien l-ispejjeż tar-riċerka u tal-eżekuzzjoni fir-rigward tar-riċerka dwar emittenti żgħar u b'kapitalizzazzjoni medja. Dan ser iżid il-kopertura ta' riċerka għal tali emittenti, u b'hekk itejjeb l-aċċess tagħhom għall-finanzjament fis-swieq kapitali. Ir-reġim tal-limitu ta' pożizzjoni għall-derivattivi ta' komoditajiet ser jiġi adattat ukoll biex jgħin lin-negozji Ewropej jirreaġixxu għall-volatilità tas-suq u jappoġġaw l-emerġenza u t-tkabbir ta' swieq tad-derivattivi ta' komoditajiet iddenominati f'euro. Il-bidliet ma jaffettwawx il-prodotti agrikoli, b'mod partikolari l-prodotti użati għall-konsum mill-bniedem. Tip ġdid ta' prospett Il-koleġiżlaturi tal-UE qablu wkoll li jistabbilixxu ''prospett ta' rkupru tal-UE'' ġdid – prospett iqsar – biex jagħmilha aktar faċli għall-kumpaniji biex joħorġu l-kapital. Il-prospett ta' rkupru tal-UE ser ikun disponibbli għal żidiet kapitali sa 150% tal-kapital pendenti f'perjodu ta' 12-il xahar. Dan ser jevita ħruġ li jdgħajjef ħafna, filwaqt li jiżgura li l-prospett il-ġdid jista' jintuża bħala bażi għal rikapitalizzazzjoni sinifikanti tal-kumpaniji. Ir-reġim il-ġdid ser japplika sal-31 ta' Diċembru 2022 biex jippermetti lill-emittenti jżidu l-ekwità addizzjonali meħtieġa biex tingħeleb il-kriżi tal-COVID-19. Matul in-negozjati, il-Kunsill u l-Parlament irfinaw ukoll ir-rekwiżiti rigward l-informazzjoni minima li għandha tiġi inkluża fil-prospett ta' rkupru, sabiex tingħata informazzjoni adegwata lill-investituri. Aġġustamenti mmirati biex tiġi ffaċilitata t-titolizzazzjoni Sabiex tiġi ffaċilitata t-titolizzazzjoni, il-qafas eżistenti tal-UE għal titolizzazzjonijiet sempliċi, trasparenti u standardizzati (STS) ser jiġi estiż biex ikopri titolizzazzjonijiet sintetiċi. It-titolizzazzjonijiet sintetiċi huma għodda importanti għall-ġestjoni tar-riskju tal-kreditu għall-banek peress li jippermettulhom jittrasferixxu r-riskju tal-kreditu ta' sett ta' self, tipikament self korporattiv kbir jew self lill-SMEs, lill-investituri. Il-bidliet maqbula ser jilliberaw il-kapital tal-banek għal aktar self u jippermettu firxa usa' ta' investituri biex jiffinanzjaw l-irkupru ekonomiku mill-kriżi tal-COVID-19. Sabiex jitħeġġeġ l-użu tat-tikketta STS, jiġu introdotti piżijiet tar-riskju preferenzjali għas-segmenti superjuri miżmuma mill-oriġinatur, filwaqt li l-Awtorità Bankarja Ewropea ser tissorvelja mill-qrib is-suq għal tali prodotti biex jiġi żgurat li dan ma jwassalx għall-ingranaġġ eċċessiv tal-banek. Ir-regoli l-ġodda jneħħu wkoll l-ostakli regolatorji għat-titolizzazzjoni ta' skoperturi improduttivi (NPEs). Dan isir billi r-regoli tal-NPE jiġu allinjati b'mod ġenerali mal-istandards internazzjonali u tiġi żgurata s-solidità prudenzjali tagħhom, filwaqt li fl-istess ħin il-banek oriġinaturi jitħallew jużaw prattiki ta' mudellar sensittivi għar-riskju. Dan ser jgħin lill-banek biex jimmaniġġaw aħjar il-karti bilanċjali tagħhom meta jittrattaw ir-riperkussjonijiet ekonomiċi mill-pandemija tal-COVID-19, jiżguraw il-kapaċità ta' self tagħhom fit-terminu medju u jikkondividu r-riskji b'mod aktar ġenerali mas-settur finanzjarju mhux bankarju. Passi li jmiss Il-Parlament u l-Kunsill issa ser jintalbu jadottaw b'mod formali l-emendi mingħajr aktar diskussjoni, possibbilment fi Frar 2021, wara r-reviżjoni tas-soltu tat-test mill-ġuristi-lingwisti. Emendi għall-MiFID II Din ir-riżorsa bħalissa hi disponibbli biss bil-lingwa jew il-lingwi li ġejjin: Emendi għar-Regolament dwar il-Prospett Din ir-riżorsa bħalissa hi disponibbli biss bil-lingwa jew il-lingwi li ġejjin: Emendi għall-qafas ġenerali għat-titolizzazzjoni Din ir-riżorsa bħalissa hi disponibbli biss bil-lingwa jew il-lingwi li ġejjin: Emendi għall-qafas tas-CRR għat-titolizzazzjoni Din ir-riżorsa bħalissa hi disponibbli biss bil-lingwa jew il-lingwi li ġejjin: